Kertas+Latihan

Oleh Nadzri Eunos MINAT terhadap bahasa mendorong Cik Roswati Mustadi mempelajari tiga bahasa semasa mudanya - Jepun, Mandarin dan Arab. Ternyata ia amat berguna dalam kerjayanya sebagai seorang pegawai kastam sejak 16 tahun lalu. Tahun lalu, kefasihannya berbahasa Jepun membolehkannya membantu seorang pelancong Jepun yang kebingungan semasa cuba mendapatkan pulangan cukai barangan dan perkhidmatan (GST) sebelum berlepas pulang.
 * FASIH BAHASA ASING BANTU KHIDMAT CEMERLANG (BH 3 MAC 2009)**

'Saya lihat lelaki berusia 30-an tahun itu bingung sebab tak tahu di mana hendak mendapatkan bayaran balik GST selepas mengunjungi kaunter saya di Terminal 1. Kerana ingin bantu saya bergegas dari kaunter saya dan masuk ke ruang transit.Saya menyapanya dalam bahasa Jepun dan selepas mengesahkan masalah yang dihadapi, saya bawa beliau ke kaunter yang betul untuk menuntut bayaran balik GST,' jelas ibu tiga anak itu yang juga pernah menghadapi masalah semasa di negara orang.

Tambahnya: 'Saya simpati dengan lelaki itu. Saya harap pengalaman itu meninggalkan tanggapan positif terhadap Lapangan Terbang Changi dalam diri beliau.' Cik Roswati, 37 tahun, adalah antara tiga penerima anugerah emas khidmat cemerlang yang disampaikan Menteri Pengangkutan, Encik Raymond Lim, dalam satu majlis di Terminal 3, semalam.

Ini merupakan anugerah khidmat cemerlang ketiga Cik Roswati. Selain piala, beliau turut menerima baucar beli-belah Changi bernilai $500. Dalam ucapannya, Encik Lim yang juga Menteri Kedua Ehwal Luar, menggesa setiap seorang daripada sekitar 28,000 pekerja di Lapangan Changi supaya mencontohi Cik Roswati dan pemenang yang lain.

'Apa pun tugasnya, setiap orang kritikal dalam pengalaman menyeluruh Changi. Pengalaman buruk dengan kakitangan kaunter perkhidmatan atau bagasi yang dihilangkan oleh pekerja akan menjejas imej Changi yang dibina sekian lama,' jelas Encik Lim. Katanya, khidmat pelanggan yang cemerlang adalah kunci dalam memastikan Changi terus menjadi sebuah hab udara terpilih dan mendahului para pesaingnya, khususnya sepanjang tahun ini yang dijangka mencabar.

Kesemunya 22 pemenang telah menerima anugerah masing-masing. Anugerah tertinggi - Anugerah Personaliti Perkhidmatan - dirangkul oleh Cik Sarah Jane Labarette Casama. Di majlis yang sama, Penguasa Penerbangan Awam Singapura (CAAS) telah menyerahkan cek bernilai $50,000 kepada badan amal pilihannya iaitu Pusat Rainbow, Sekolah Margaret Drive yang dikumpul menerusi Dana Harapan CAAS.

//(Dipetik dan diubahsuai daripada Berita Harian, 3 Mac 2009)//